《贫儿诗》
清代·成鹫

微生返自然，从不慕肥鲜。怀古发长啸，师心空复怜。

五金曾跃冶，百炼始成绵。故旧休通款，交游耻胁肩。

回车遵道路，绝粒事神仙。俛首甘人后，翻身走马前。

清臞形似鹤，皎洁净于莲。管带蒲团话，忘炊曲突烟。

流尘生破甑，飞辔跃征鞭。短景催年老，斋居免业牵。

卑栖宜矮屋，高咏薄贪泉。孤竹常枵腹，长江懒索钱。

缊衣云片片，缀钵日悬悬。草屩将身去，香珠信手揎。

野榸随地斸，苦茗带渣煎。忽讶隙风冷，宁知土壁穿。

竹疏成鼓吹，松老落钗钿。菌枕纹依榻，莎茵绿胜毡。

菜根邀上客，粪芋享时贤。捲幔山光满，窥池日晕圆。

虚空高放眼，浓厚息垂涎。雅俗随丰俭，人天任促延。

二时行处办，十万梦中缠。香国原无饭，陶琴岂有弦。

衣珠藏自富，竿影正还偏。审能甘澹薄，何用更雕镌。

寄语诸方道，来参一味禅。寒温三事衲，风雨七条椽。

虚室空诸有，全身剩一拳。步行骑水牯，袖手看鞦韆。

野老焚刍狗，村童放纸鸢。人由人去就，我与我周旋。

衣褐休怀璧，书空代写笺。海潮消复长，山月望还弦。

物理应如此，吾宗妙不传。休粮修白业，因地种黄连。

苦趣成真乐，灵根秀识田。无心乘化往，何事抱愁思。

道在箪瓢外，閒非水石边。形骸同土木，蓑笠亦貂蝉。

真见须离见，生缘讵有缘。本来无欠剩，谁复较偏全。

细入微尘界，高登自在天。瓶盘终有漏，溪壑不须填。

幻寄随漂梗，浮生等逝川。光阴销艳骨，风烛散歌筵。

好去参云水，归来磨■砖。腰间舂米石，江上钓鱼船。

珍重惟今日，蹉跎又一年。漫将儿女见，逐物起狂颠。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。